google/wiki40b huggingface dataset:
יהודה שהרבני

קריירה

שהרבני החל לשחק בקבוצת הכח רמת גן באמצע שנות השישים, וזכה עם הקבוצה בשתי אליפויות ושני גביעים בין 1965 ל-1973. בגמר גביע המדינה 1970/1971 הבקיע את שער הניצחון מול מכבי חיפה שהעניק לה את הגביע.
בעונת 1971/1972 בליגה הלאומית היה מלך השערים עם 21 שערים.
בעת שכיכב במדי הכח רמת גן, היה שהרבני הבועט הקבוע של כל הבעיטות החופשיות של הקבוצה בחלק ההתקפי: כדורי קרן, כדורי עונשין מוגבהים, כדורי עונשין אל השער ובעיטות 11. התפרסם במיוחד בזכות בעיטות העונשין המדויקות שלו, שכוונו פעמים רבות גם אל הפינות התחתונות של השער.
בשנת 1975 עבר שהרבני להפועל פתח תקווה, אך הקבוצה ירדה לליגה לאומית לראשונה בתולדותיה. שהרבני כבש באותה עונה 7 שערים והיה מלך שערי הקבוצה. בתום עונה זו עבר לשחק בבית"ר תל אביב, ובהמשך חזר לשיחק שוב בהכח ר"ג.

נבחרת לאומית

שהרבני שיחק 14 פעמים במדי נבחרת ישראל. משחקו הראשון של היה במאי 1966 נגד נבחרת פינלנד, ומשחקו האחרון היה במאי 1973 מול נבחרת קוריאה הדרומית. במדי הנבחרת הבקיע שהרבני שני שערים, במשחק ידידות מול נבחרת אוסטרליה בנובמבר 1971.

לאחר הפרישה

בשנת 2002 היה בין חברי ועדה מיוחדת לבדיקת מצב הכדורגל בישראל.
בשנת 2010 היה בין ספורטאי העבר שקיבלו עיטורי כבוד על מפעל חיים מהכנסת.
מתחילת שנות ה-80 ועד תחילת שנות ה-10 של המאה ה-21, שימש שהרבני כמנהל מחלקת הספורט בעיריית רמת גן.
שהרבני שימש כפרשן בתוכנית שירים ושערים.
פסגת פלינטס

מקור השם

שמה של הפסגה ניתן לה בשנת 1959.
הפסגה נקראת על שם בעל אדמות מקומי בשם "פלינט". השם "פלינט'ס" (היינו לוואי שייכות: "הפסגה של פלינט") ניתן להר כדי להבדיל בינו לבין המילה האנגלית לאבן צור - "פלינט".

לקריאה נוספת

• Alan Kane, Scrambles in the Canadian Rockies, P 262
• Glen W. Boles, William Lowell Putnam, Roger W. Laurilla, Canadian Mountain Place Names: The Rockies and Columbia Mountains, P 98
הביאנלה לאדריכלות הנוף העירוני - בת ים

הביאנלה לאדריכלות הנוף העירוני - בת ים היא אירוע בינלאומי דו-שנתי המתקיים בעיר בת ים העוסק בתכנון ועיצוב תרבות החיים בעיר. במסגרת הביאנלה הנערכת בבת ים הופכת העיר למעבדה עירונית בה נבחנות אפשרויות חדשות וחדשניות ליצירת מרחבים עירוניים, כלים לשמירת הסביבה, ודרכים להטמעת ערכי "הקיימות (בר קיימא)" במרחבי העיר ובקרב תושביה. בביאנלה לוקחים חלק אמנים ואדריכלים. הרעיון למימוש הביאנלה נוצר על ידי ראש עיריית בת ים שלומי לחיאני שחיפש רעיונות לשפץ את העיר ולהציגה באור חיובי כלפי התושבים וכלפי המבקרים בעיר. הביאנלה הראשונה נערכה בחודש אפריל 2008 למשך שבועיים תחת השם: "אירוח" ובו הוזמנו אדריכלים, ואדריכלי נוף שהתבקשו לדמות את המרחב העירוני לסלון הפרטי בבית. הביאנלה השנייה התקיימה בשנת 2010 ונקראה בשם: "פעולה עירונית" ובה הוצגו רעיונות לשיפור המרחב העירוני הלא מתוכנן לצד שילובו בפיתוח ותכנון עירוני חדש.
חסידות בוהוש

חסידות בוהוש היא חצר חסידית, ענף של בית רוז'ין. תחילתה של החסידות בעיירה בוהוש ברומניה, וכיום מרכזה בישראל. מייסד השושלת היה רבי יצחק פרידמן. האדמו"ר הנוכחי הוא רבי יעקב מנדל פרידמן.

דור ראשון

רבי יצחק פרידמן (ה' בכסלו תקצ"ה, 1834 - י' באלול תרנ"ו, 1896), נכדו של מייסד חסידות רוז'ין רבי ישראל מרוז'ין, היה בנם של בלומא רייזיל ורבי שלום יוסף פרידמן מסאדיגורה. לאחר פטירת אביו, בשנת תרי"א (1951), כאשר היה בן 17, החל לכהן באדמו"רות בפוטיק, אחוזת אדמו"רי רוז'ין. אשתו שיינא רחל הייתה בתם של פסיה לאה (בת רבי משה לייב מסאסוב) ורבי דוד הגר מזבלטוב (בן רבי מנחם מנדל הגר מקוסוב).
בתרט"ז (1856) עבר רבי יצחק לאיזמאיל, שבדרום בסרביה ובתרכ"ו (1866) קבע את מושבו בעיירה בוהוש, בקרבת העיר באקו ברומניה. לאחר שהתיישב בבוהוש, הפכה זו למרכז חסידי גדול ואלפי חסידים היו פוקדים אותה.

דור שלישי

לאדמו"ר רבי ישראל שלום יוסף פרידמן היו רק בנות, ומשום כך אחרי פטירתו הוכתרו על פי צוואתו לממלאי מקומו שניים מחתניו שהיו אף נכדי אביו: רבי מנחם מנדל פרידמן (בנו של רבי דוד בן רבי יצחק האדמו"ר הראשון) ורבי דוד טברסקי (בן רבי מרדכי זוסיא מטריסק-הוצלאס-יאס חתן רבי יצחק האדמו"ר הראשון).
השניים הנהיגו יחד את החצר, קיבלו בצוותא את החסידים, וחתמו יחד על המכתבים שיצאו מן החצר. עוד קודם לכן, בין השנים 1916-1909, עמדו השניים בראש ישיבה בשם "בית ישראל". בישיבה למדו כ-100 תלמידים בחמש כיתות. רבי דוד נפטר בכ"א בכסלו תרצ"ד. רבי מנדל נפטר בי"א בתשרי תש"ג. חתנו של רבי מנדל, רבי יצחק פרידמן, מילא את מקומו.

דור רביעי

לאחר פטירת רבי מנדל, המשיך את שושלת בוהוש חתנו רבי יצחק פרידמן מבוהוש-שפיקוב. רבי יצחק היה בנו של רבי שלום יוסף מבוהוש-שפיקוב, אחיו של רבי מנדל. לפני כן הוא כיהן בשפיקוב ובבוקרשט כאדמו"ר משפיקוב. בשנת תש"ג החל גם למלא את מקום חמיו. בשנת תשי"א עלה לארץ ישראל והתיישב בתל אביב. בסוף ימיו עבר לבני ברק. נפטר בי"ד באב תשנ"ב.

דור חמישי

לרבי יצחק הייתה בת יחידה, שנישאה לקרוב משפחתה, רבי ישראל שלום יוסף פנחס פרידמן, בנו של רבי יעקב דוד מפשקאן, נכדו של רבי יצחק אבי שושלת בוהוש. בנם, רבי יעקב דוד מנדל לייב פרידמן ממלא את מקום סבו בבני ברק. נשוי להדסה רייזיל בתו של הרב יהושע השיל ברים, ראש ישיבת רוז'ין.

החסידות בארץ ישראל

האדמו"ר הראשון, רבי יצחק, עודד את חסידיו לעלות לארץ ישראל. אחריו גם בנו רבי ישראל שלום יוסף המשיך בדרך זו, ובזמנו היו ששה בתי כנסת של החסידות בארץ ישראל, בירושלים, בטבריה וארבעה בצפת. רבי יצחק השני מבוהוש שעלה לארץ ישראל התגורר בתל אביב שם פתח בית כנסת בשדרות רוטשילד. רבי יצחק גילה יחס אוהד למדינת ישראל ונהג ללכת ביום העצמאות לתפילת שחרית בבית הכנסת הגדול. בסוף ימיו, בשנת תשמ"ז עבר לבני ברק, שם נפתח מרכז החסידות, ברחוב חגי. בית הכנסת בתל אביב משמש כיום את בית המדרש באר מים חיים בראשות רבי אפרים דב טייטלבוים, האדמו"ר מהוסאקוב.
לאחר פטירת רבי יצחק פרידמן מהוסיאטין הצטרפו חלק מחסידיו לחסידות בוהוש. כמו כן רבים מחסידי בויאן היו מגיעים אליו בשנים שבין פטירת רבי מרדכי שלמה מבויאן למינויו של רבי נחום דב ברייאר, וחלקם הצטרפו לחסידות.
החסידות מונה כ-200 משפחות. לחסידות בית כנסת וישיבות בבני ברק ובתי כנסת בבית שמש, באחוזת ברכפלד ובירושלים. מלבד החסידים האדוקים יש לחסידות מאות אוהדים בארץ ובעולם.

ישיבת בוהוש

בשנת תשמ"ה פתח רבי יצחק בבני ברק את הישיבה לצעירים "אור שרגא יצחק". מאוחר יותר נפתחה גם ישיבה גדולה של החסידות. בראשות הישיבות עומד רבי יהושע השיל ברים.
יואב דותן (שחמטאי)

יואב דותן (נולד ב-6 בדצמבר 1955) הוא רב-אמן בינלאומי בשחמט בהתכתבות, אלוף ישראל לשחמט בהתכתבות בשנת 1997 (אליפות 37) ובשנת 2010 (אליפות 53), ואלוף פינלנד לשחמט בכתב בשנת 2001 (אליפות יובל ה-40). זכה באליפות היובל של ICCF בגביע העולם בתוצאה של 10 נקודות מתוך 10 אפשריות.
בקונגרס ICCF בשנת 2009 קיבל עיטור כסף ברטל פון מאסו על פועלו בתחום השחמט בהתכתבות.
דותן הוא תושב רמת השרון, עוסק בתכנות לפרנסתו.
הוא בנו של פליקס דותן, הוגה ויוזם תוכנית תלפיות, שהיה פרופסור מן המניין לפיזיקה באוניברסיטה העברית בירושלים; ונינו של מרכוס שטיינר, שהיה רב העיר ביילסקו-ביאלה.

דו-קרבות

דותן ייצג את ישראל במספר דו-קרבות.
רוסיה מול שאר העולם, דותן בלוח השביעי מול רב-אמן בינלאומי כפול, הן פיד"ה והן ICCF וסילי מלינין. דותן ניצח 0–2. התחרות החלה בשנת 2004.
במספר תוצאות המזכות לתואר רב-אמן חולק דותן את המקום ה-4 בעולם (נכון לאפריל 2007) עם 12 תוצאות רב-אמן אחרי השיאן העולמי מורגדו עם 13 תוצאות כאלו.
ג'ואן באאז

חייה

באאז נולדה בניו יורק לאב מקסיקני ולאם סקוטית. את עיקר פרסומה קנתה בשנות השישים כזמרת עם וכן כפעילה למען הפציפיזם.
ב-1961 פגשה לראשונה את בוב דילן. באאז שכבר הייתה מפורסמת עזרה לדילן לפרוץ לתודעת הציבור והשניים אף היו בני זוג תקופה מסוימת. .
ב-1963 הופיעה לצד בוב דילן בעצרת ההמונים בתום המצעד לוושינגטון למען תעסוקה וחירות. ב-1965 צעדה במצעד מסלמה למונטגומרי. ב-1967 נשלחה למאסר לאחר שהפגינה נגד מלחמת וייטנאם. ב-1969 השתתפה בפסטיבל וודסטוק. הופיעה בישראל ב-1974 וב-1987.

חיה האישיים

בן זוגה הראשון היה מיכאל ניו, צעיר שפגשה במכללת בסוף שנות החמישים. בהמשך דרכה, בשנת 1979, הוא היווה השראה לשירה "מיכאל".
את בוב דילן פגשה בשנת 1961. אף על פי שדילן היה מעוניין באחותה הצעירה, מימי. תחת הילת התקשורת הקשר ביניהם התפתח לקשר משמעותי יותר.
לאחר שהשתתפה עם נשים נוספות במניעת גיוס לצבא, פגשה במאסר את דוד האריס, שהיה אסור בצד הגברים, אך התאפשר לו לבקר את באאז באופן סדיר. השניים התגוררו יחד לאחר השחרור מהמאסר בקומונת ההתנגדות שלו, בקליפורניה. שלושה חודשים אחרי היכרותם החליטו להינשא. הם נישאו ב-26 במרץ 1968, בכנסייה עם סמלי שלום וכומר פציפסיט. לאחר החתונה, עברו לגור בחווה שהייתה חלק מקומונה. הם טיפחו גנים והיו צמחונים אדוקים. זמן קצר לאחר מכן, האריס נאסר כיוון שהתנגד להתגייס. באאז המשיכה להופיע. בנם גבריאל נולד ב-2 בדצמבר 1969. הקשר התרופף לאחר שחרורו של האריס והם התגרשו בידידות בשנת 1973.
בתחילת שנות ה-80 יצאה עם מייסד אפל, סטיב ג'ובס. ג'ובס שקל להינשא לה, אך ויתר מאחר שהייתה בשנות ה-40 לחייה, והסבירות שתביא עמו ילדים הייתה נמוכה. לאחר מותו, דיברה עליו בחיבה, וציינה שגם לאחר שהקשר הסתיים, הם נותרו חברים והוא המשיך לבקרה.

פעילות חברתית ופוליטית

באאז היא אקטיביסטית חברתית. בשנת 1956 שמעה נאום של מרטין לותר קינג אודות מאבק לא אלים לזכויות אדם ושינוי חברתי, שריגש אותה. בהמשך הם נעשו חברים ובאאז השתתפה בהפגנות שקינג סייע לארגן. היא התנגדה למלחמת וייטנאם, עסקה בזכויות אדם, התנגדה לעונש מוות, זכויות קהילת הלהט"ב, אהדה לאיראן, מאבקים סביבתיים, השתתפה במחאה כנגד מלחמת עיראק.

יחודה המוזיקלי

לבאאז קול סופרן גבוה וצלול בעל שלוש אוקטבות ובהופעותיה היא מלווה את עצמה בגיטרה אקוסטית. באאז הרבתה לשיר שירים אותם כתבה, אך שרה גם גרסאות כיסוי רבות, בהן של בוב דילן, לאונרד כהן, הרולינג סטונז והביטלס, ובמקרה אחד, בהופעה בספרד, ביצעה את שירה של סי היימן "יורים ובוכים".
NED

NED (ראשי תיבות של: North East Down), נקראת גם LTP (ראשי תיבות של: Local Tangent Plane, אולם NED היא למעשה מקרה פרטי של LTP) היא מערכת צירים גאוגרפית המייצגת את וקטורי המצב הנפוצים ביותר בתעשיית האוויוניקה.
נקודה על מערכת הצירים מורכבת משלושה פרמטרים, האחד מייצג את המיקום על הציר הצפוני, השני על הציר המזרחי והשלישי מייצג גובה. עבור הציר השלישי נבחר הכוון למטה (במקום למעלה) כחיובי כדי לעמוד ב"כלל היד הימנית".
בשימוש הנפוץ שלה, ראשית הצירים נבחרת בדרך כלל להיות מרכז המסה של המטוס.
רודריגו דה לה סרנה

חייו

דה לה סרנה נולד וגדל בבואנוס איירס, והחל להתעניין במשחק מגיל צעיר. ב-1995 השתתף לראשונה בסדרת טלוויזיה, "Cybersix", של רשת Telefe. בהמשך השתתף במספר סדרות טלוויזיה ארגנטינאיות נוספות, ונהנה מפופולריות בארצו לאחר השתתפותו בסדרה "Okupas"‏ (2000). מאז 1999 גילם תפקידים שונים גם בקולנוע, ותפקידו הראשי הראשון היה בסרט "Gallito Ciego"‏ (2001), שהקנה לו את פרס קונדור הכסף (המוענק על ידי התאחדות מבקרי הקולנוע הארגנטינאים) בקטגוריית השחקן החדש הטוב ביותר.
בשנת 2004 זכה דה לה סרנה להכרה בינלאומית ולשיא הצלחתו, כשגילם את דמותו של אלברטו גרנאדו בסרט הקולנוע דרום אמריקה באופנוע, המתאר את מסעם של גרנאדו ושל צ'ה גווארה (בגילומו של גאל גארסיה ברנאל) בדרום אמריקה בראשית שנות ה-50. בעקבות השתתפותו בסרט זכה במספר פרסים, בהם פרס קונדור הכסף לשחקן הטוב ביותר, ופרס אינדפנדנט ספיריט לשחקן החדש הטוב ביותר. כן היה מועמד לפרס באפט"א בקטגוריית שחקן המשנה הטוב ביותר.
בשנים הבאות המשיך דה לה סרנה והשתתף בסרטים ובסדרות טלוויזיה שונות, בהן סדרת הטלוויזיה Hermanos y Detectives‏ (2006) וסרט הטלוויזיה Revolución: El cruce de los Andes, העוסק בחציית האנדים בידי צבא האנדים, בו גילם את דמותו של מפקד הצבא, חוסה דה סן מרטין.
ביולי 2019 עלתה לאוויר העונה השלישית של הסדרה המצליחה בית הנייר בנטפליקס.בו הצטרף לחבורת השודדים בתור פאלרמו האחראי על השוד בתוך הבנק המרכזי בספרד.
הומומורפיזם פרובניוס

באלגברה מופשטת, ובתורת גלואה הומומורפיזם פרובניוס (Frobenius endomorphism) הוא הומומורפיזם של חוגים חילופיים ממאפיין ראשוני, המעלה כל איבר בחזקת p. יש לו שימוש מיוחד בתורת גלואה - במקרה זה הוא אוטומורפיזם, ומהווה יוצר של חבורת הגלואה של הרחבת שדות לכל שדה סופי ממאפיין p.

הגדרה

יהי R חוג חילופי עם יחידה ממאפיין ראשוני p>0. הומומורפיזם פרובניוס \phi _p :R \to R מוגדר על ידי \phi _p(a)=a^p לכל a \in R.
זהו הומומורפיזם, משום ש-\phi _p(ab)=(ab)^p=a^p b^p=\phi _p(a)(b) (כי החוג חילופי), ו- \phi _p(a+b)=(a+b)^p=\sum_{i=0}^{p}{ {p \choose i} a^i b^{p-i}} = a^p+b^p=\phi _p(a)+\phi _p(b) לפי הבינום של ניוטון. כאשר R תחום שלמות (או תחום ללא נילפוטנטים) הוא גם חד חד ערכי, משום ש-a^p=0 גורר ש-a=0.
לכן, כאשר מדברים על שדות סופיים ממאפיין ראשוני, זהו בהכרח אוטומורפיזם, משום שזו העתקה חח"ע בין קבוצות שוות עוצמה. באופן כללי, שדה ממאפיין חיובי הוא מושלם אם ורק אם הומומורפיזם פרובניוס שלו הוא אוטומורפיזם. כאמור, כל שדה סופי הוא מושלם, ומאידך שדה הפונקציות במשתנה אחד \mathbb{Z}_p(t) איננו מושלם - הומומורפיזם פרובניוס איננו על.

בממד אינסופי

כאשר ההרחבה היא מממד סופי, אוטומורפיזם פרובניוס גם הוא בעל סדר אינסופי. בכל זאת, למשל במקרה של חבורת גלואה האבסולוטית \operatorname{Gal}(\overline{\mathbb{F}_p}/ \mathbb{F}_p), הוא איננו יוצר את החבורה - החבורה ודאי לא ציקלית; היא יותר מסובכת. לפי תכונות של גבול הפוך, היות שהוא יוצר כל הרחבה סופית, הוא יוצר כל מנה מאינדקס סופי שלה.
שמרית לוסטיג

קורות חייה

שמרית לוסטיג נולדה בחיפה. בשנות ילדותה הראשונות התגוררה ברעננה ובמהלך לימודיה בבית הספר היסודי עברה עם משפחתה להתגורר בכפר שמריהו. אמה, בלה לוסטיג, הייתה מורה ומחנכת בחטיבת ביניים. אביה, איציק לוסטיג, היה איש עסקים; הוא נפטר כשהייתה בת 16.
לוסטיג שאפה להיות חלק מעולם הבמה מגיל צעיר. היא למדה משחק בילדותה בתיאטרון העירוני הרצליה, ובנערותה למדה במגמת תיאטרון וספרות בתיכון "הראשונים" בהרצליה. במהלך שירותה הצבאי, שירתה כמש"קית חינוך בבסיס אימון חטיבתי של גבעתי, וכקצינת חינוך בחטיבה מרחבית בנימין (2003-2000). עם שחרורה מצה"ל, השתלבה כעוזרת במאי בתיאטרון המעבדה בירושלים ולמדה בסדנה למשחק בבית הספר של יורם לוינשטיין. בשנת 2004 החלה את לימודיה בסטודיו למשחק ניסן נתיב בתל אביב. בזמן לימודיה זכתה פעמיים במלגת קרן שרת אמריקה ישראל (2005, 2006).
במהלך שנה ג', לוהקה לוסטיג על ידי הבמאי והמנהל האמנותי של תיאטרון החאן, מיקי גורביץ', לאנסמבל תיאטרון החאן, והייתה חברה קבועה בתיאטרון במשך ארבע שנים עד 2011. מבין תפקידיה בתיאטרון החאן גילמה את דסדמונה ב"אותלו", האהובה ב"אהובת הדרקון", שניהם בבימויו של מיקי גורביץ'; מליסה ב"סדר עולמי חדש" בבימויה של ג'יטה מונטה ואוליביה ב"הלילה ה-12" בבימויו של אודי בן משה. בשנת 2007 הייתה שמרית מועמדת לפרס השחקנית המבטיחה על משחקה בתפקיד דסדמונה בהצגה "אותלו".
לוסטיג שיחקה בעונה השנייה של הסדרה "אהבה מעבר לפינה" בתפקיד הילה, לצידם של לירון לבו ואסנת חכים. בשנה הראשונה ללימודיה בניסן נתיב, השתתפה בסרט "ברונו מאוהב" בבימויו של אילן הייטנר. לוסטיג גילמה את רייצ'ל, בת שגרירים שברונו (אוהד קנולר), מתאהב בה ונוסע בעקבותיה לניו יורק. לוסטיג מדברת בסרט באנגלית בלבד. במהלך לימודי המשחק, שיחקה לוסטיג בעונה הראשונה והשנייה בסדרת הדרמה לנוער "ראש גדול" בתפקיד איילה שכטר; לצידה שיחקו ספיר דרמון, רועי וינברג, אושרי כהן, לימור גולדשטיין, אלי אלטוניו ועוד. כמו כן, במהלך השנים 2007–2009, שיחקה במשך שלוש עונות בקומדיית המצבים לילדים "המובילים" בערוץ לוגי, לצד ליאת הר לב.
לאחר לימודיה גילמה בעונה השנייה של הסדרה "בטיפול" את בתו של מוני מושונוב, לסבית בת עשרים אשר מתמודדת עם יחסים סימביוטיים עם אביה ויציאה מהארון. כן שיחקה בסדרה הקומית "גבוה וגרינבאום", בקשת - ערוץ 2, בבימויו של דניאל אדר, בתפקיד הילית, אשתו של גבוה (רועי אדר), המתמודדת עם משבר בחיי הנישואין. בחורף 2012 גילמה לוסטיג את דנה פוגל במיני-סדרה השם "המגפה", סאטירה מקאברית בבימויו של ימי ויסלר; לצדה של לוסטיג משתתפים בסדרה מנשה נוי, שלמה בראבא, תיקי דיין, אמנון וולף, דביר בנדק ועוד.
לוסטיג דיבבה סדרות וסרטי אנימציה שונים (ביניהם איב בסרט "וול-E" של וולט דיסני). שיחקה בסרטי סטודנטים.
בשנת 2012 גילמה את חלי בסדרה קטמנדו ששודרה בערוץ 2.
בשנת 2014 החלה לשחק בתפקיד הראשי בסדרה מי נתן לך רישיון? בערוץ הראשון שם גילמה את אוריאלה.
לוסטיג נשואה לפיני יקואל ומתגוררת בניו יורק. אם לשני בנים. אחותה, ד"ר דורין לוסטיג היא מרצה למשפטים באוניברסיטת תל אביב.
כתבי הפירמידות

כתבי הפירמידות הם אוסף של טקסטים דתיים מצריים עתיקים מתקופת הממלכה הקדומה. כתבי הפירמידות נכתבו בכתב חרטומים ונחרטו על הקירות וארונות הקבורה בפירמידות בסקארה. הטקסט הקדום ביותר מסוג זה מתוארך בקירוב ל-2300 לפני הספירה. בניגוד לכתבי סרקופגים, ומאוחר יותר לספר המתים, כתבי הפירמידות היו שמורים עבור פרעונים בלבד. בהתאם לאבן פלרמו, כתבי הפירמידות מציגים את אוסיריס, שבשנים שלאחר מכן נעשה לאחד מהאלים החשובים במיתולוגיה המצרית.
הלחשים בכתבי הפירמידות מתמקדים בעיקר בהגנה על שרידיו של הפרעה, שימור גופו לאחר המוות וסיוע בעדו לעלות אל גן העדן. הלחשים מתווים את הדרך בה יוכל הפרעה לעבור, ומשתמשים בין השאר במדרגות סולמות ותעופה. לחשים אחרים קוראים לאלים לעזור לפרעה, או אף מאיימים עליהם ומחייבם אותם לעזור לו.
כתבי הפירמידות התגלו לראשונה בשנת 1881 בידי גסטון מספרו בפירמידה של יונס, ותורגמו בין השאר על ידי קורט זתה (לגרמנית) וג'יימס אלן (לאנגלית). כתבים נוספים נמצאו בפירמידות נוספות של שושלות פרעונים שונות, כגון שושלת טתי, אנחנספפי השני ופפי השני. בסך הכל התגלו מעל 700 לחשים שונים, אך אף קבר אינו משתמש בכולם.
צפוף באוזן

רקע

לאחר הצלחתה העצומה של כוורת עם האלבומים "סיפורי פוגי" ו"פוגי בפיתה" החליטה הלהקה לשנות את אופן העבודה על אלבומה הבא. בניגוד לשני האלבומים הראשונים, שהתבססו בעיקר על שיריו של דני סנדרסון, נטלו באלבום זה חלק כל חברי הלהקה וכל שיר נבחן בנפרד ונבחר (או נדחה) על ידי הצבעה. העבודה על האלבום נמשכה שישה חודשים כשהלהקה שוהה יחד בקיבוץ.
חברי הלהקה השונים נטו לסגנונות מוזיקליים שונים והכניסו השפעות חדשות אל תוך סגנונה המוכר. יוני רכטר, לדוגמה, נטה לרוק מתקדם ואף היה חבר באותה תקופה בהרכב 14 אוקטבות ואפרים שמיר ואלון אולארצ'יק נטו לג'אז. התוצאה יצרה את האלבום הרב גוני ביותר של הלהקה, אולם דווקא בגלל שיתוף פעולה רחב זה איבדה הלהקה את סגנונה המוזיקלי המובהק, דבר שאכזב מעריצים רבים והיה בין הגורמים לפירוק הלהקה לבסוף, בשנת 1976.

שירי האלבום

מתוך 14 שירי האלבום, רק שניים חוברו על ידי סנדרסון באופן בלעדי - "האיש הכי מהיר" ו"אינספקטור פיקח" - שהציגו את סגנונו המוכר הכולל רוק מלודי והומור נונסנס. הומור המשיך לבלוט גם בשירים אחרים באלבום, ביניהם "גוליית", פרודיה על סיפור תנ"כי, "לו לו", "טנגו צפרדעים" ועוד.
השיר "העולם שמח" הולחן בסגנון הסמבה, סגנון שהתחיל להפוך לפופולרי בארץ באותה תקופה והתבסס על מעברים שבוצעו בהופעות. את השיר "שיעור מולדת" הלחין אפרים שמיר עוד כנער למילים בפולנית, והפזמונאי עלי מוהר חיבר מילים בעברית עבור האלבום. שיר זה, יחד עם שירים שקטים נוספים באלבום כמו "היא כל כך יפה", לא התקבלו באהדה על ידי הקהל שציפה לשירים קצביים ולהומור, אך ברבות השנים הפכו לאהובים ביותר מבין שיריה של כוורת.
את העטיפה האחורית של האלבום אייר יוסי אבולעפיה. העטיפה מציגה קולאז' של דמויות מתוך שירי האלבום, בסגנון האיורים של טרי גיליאם ומונטי פייתון.

קבלת האלבום

מהאלבום נמכרו 30,000 עותקים, כמות שהייתה משמעותית באותה התקופה אך נמוכה ביחס לאלבומיה הקודמים של הלהקה. הופעות הלהקה שעברו שינויים וחידושים התקבלו אף הן בהצלחה פחותה מזו שהייתה להופעה הקודמת. עם זאת מעמדה הייחודי בציבור נשמר ובסוף שנת 1975 זכתה הלהקה בפעם השלישית ברציפות הן בתואר "להקת השנה" של גלי צה"ל והן בתואר "שיר השנה", על שירה "גוליית".
אינטר (ערוץ טלוויזיה)

על הערוץ

הערוץ הוקם ב-20 באוקטובר 1996 ומאז היה בין המובילים בטלוויזיה באוקראינה. מספר הצופים בערוץ הוא כ-40 מיליון צופים. הערוץ משתף פעולה עם ערוצי טלוויזיה רבים בעולם.
ב-13 בינואר 2003 הוקם ערוץ בשם Inter+ אשר משדר תכנים מתוך Inter שקיבלו רייטינג גבוה באוקראינה, למדינות אחרות ברחבי בעולם.

INTER HD

ב-1 בדצמבר 2010 התחיל הערוץ לשדר את "INTER HD", אשר שידרה את כל התכנים בערוץ Inter באיכות HD, אך ב-10 בינואר 2011 הפסיק הערוץ לשדר את התוכנית בגלל תקלות.
האניבל המלין

ביוגרפיה

המלין נולד בפריס שבמיין, נכדו של סטפן אמרי שכיהן כתובע הכללי של מיין. הוא למד באקדמיית חברון ולאחר מכן ניהל את החווה המשפחתית של הוריו והחזיק בשורת תפקידים לתקופות קצרות, בהם מנהל בית ספר, טבח, חוטב עצים ועורך שבועון. בשנת 1833 סיים לימודי משפטים והוסמך לעריכת דין. הוא עסק בתחום בהאמפדן, שבה חי עד 1848, והחל בשנת 1836 החל לעסוק בפעילות ציבורית. באותה שנה החל המלין לכהן בבית הנבחרים של מיין וכיהן בו עד 1841. בשנת 1839 לחם המלין במלחמת ארוסטוק ולאחריה, בשנת 1840, התמודד ללא הצלחה לבית הנבחרים של ארצות הברית.
בשנים 1843–1847 כיהן המלין כחבר בית הנבחרים של ארצות הברית. בשנת 1848 מונה לסנאט כממלא מקומו של הסנאטור ויימן מור. כהונתו נמשכה עד 1861, לאחר שהוא נבחר בשנת 1851 לכהונה שנייה. מראשית כהונתו הוא הביע התנגדות לעבדות והיה תומך נלהב בסיום מלחמת מקסיקו - ארצות הברית. כמו כן התנגד המלין לפשרת 1850 ולחוק קנזס נברסקה. במהלך תקופת כהונתו בסנאט, בשנת 1856, עבר המלין מהמפלגה הדמוקרטית לתמוך במפלגה הרפובליקנית. באותה שנה הוא התמודד למשרת מושל מיין ונבחר, אך בחר להתפטר כעבור כחודשיים מתפקידו וחזר לכהן בסנאט, לאחר שלא כיהן בו בין ינואר למרץ 1857.
בשנת 1860 נבחר המלין למשרת סגן נשיא ארצות הברית, לאחר שהתמודד יחד עם אברהם לינקולן. המלין היה בין הדוחפים לפרסום הכרזת האמנציפציה ומתן היתר לחימושם של אמריקאים אפריקאים. למרות זאת, יחסיו המקצועיים עם הנשיא לינקולן היו מוגבלים ובשנת 1864 בחר לינקולן באנדרו ג'ונסון כמועמדו לתפקיד סגן הנשיא.
המלין כיהן כהונה נוספת בסנאט בין השנים 1869–1881. לאחר מכן הוא מונה לשגריר ארצות הברית בספרד (1881 - 1882) ולאחר שובו למדינה פרש מהחיים הציבוריים. המלין חי בבנגור שבמיין עד למותו.
המלין היה אביהם של הגנרלים צ'ארלס המלין וסיירוס המלין ושל התובע הכללי של מיין חניבעל אמרי המלין. אחיו, אלייז'ה המלין, כיהן כראש עיריית בנגור.
מרכז קהילתי לב אביב

מרכז קהילתי לב אביב, המכונה גם בית תמי, הוא מרכז קהילתי השוכן בבית ברחוב בעלי מלאכה 16 בתל אביב, והגובל בגינת שינקין ובבית כנסת גאולת ישראל. המרכז נוסד בנובמבר 1994 במטרה להעניק מענה לצורכי האוכלוסייה המתחדשת באזור רחוב שינקין, ומאז 1997 הוא קרוי על שמה של תמי שטיינמץ. 
פעילויות המרכז נערכות בבניין המרכזי ובשלוחת הספורט של המרכז הקהילתי הפועלת בבנין ברחוב מזא"ה 11. בשלוחה זו, שנחנכה בשנת 1998, פועלים חדר כושר, אולם ספורט, וחדר אימונים. 
המרכז עוסק בפעילויות שונות ובהן חוגים לילדים ולמבוגרים, בתחומי אומנות, דרמה, מוזיקה וספורט, עריכת הרצאות וסדנאות, הפקת הצגות תיאטרון שוליים ועוד. במקום פועלים חוג מחול לילדים ("מחולצ'יק") ולהקת מחול למבוגרים ("להקת תמי/נמרוד פריד") המופיעה ברחבי ישראל ומחוצה לה. כ-1,500 משתתפים רשומים ומאות מבקרים מזדמנים פוקדים את פעילויות התרבות והספורט של המרכז הנערכות בשני המבנים.
משה אדרי (קולנוען)

ביוגרפיה

אדרי נולד בטנג'יר, מרוקו, ב-1951, ועלה ארצה עם משפחתו בשנת 1961. המשפחה הגיעה לדימונה והשתקעה שם. מגיל צעיר נהג אדרי יחד עם אחיו הגדול ושותפו, לאון, להתגנב לבתי קולנוע ולצפות בסרטים. בגיל 15 החל לעבוד באחד מבתי הקולנוע בעיר.
עד מהרה החל להגיע לתל אביב מטעם בית הקולנוע לצורך רכישת סרטים להקרנה. בהמשך חבר לבעלי קולנוע אחרים בדימונה, ורכש יחד עם שותפיו את בית הקולנוע "אילת" בעיר.
אדרי הקים יחד עם אחיו ושותפיו את חברת ההפצה "יונייטד קינג" ועבר לפעול באזור המרכז. הלהיט הראשון שהפיצה החברה היה סופרמן בשנת 1978. אדרי רכש בתי קולנוע ברחבי הארץ, ובהם "מקסים" ו"אופיר" בתל אביב. החברה בבעלותו נכנסה גם לענף סרטי הוידאו בשם "יונייטד קינג וידאו". בתחילת שנות ה-2000 פתחה החברה במתחם גלילות שברמת השרון את מתחם הקולנוע סינמה סיטי.
חברתו של אדרי מחזיקה בספרייה הגדולה ביותר של סרטים ישראליים, ובהם הזכויות לסרטיו של אפרים קישון.
בשנת 2007 ניסתה החברה לרכוש נתח מחברת קשת, אך כשלה. החברה היא גם הבעלים של חברת המוזיקה אן אם סי.
אדרי הוא יו"ר בית הספר לתסריטאות מיסודה של עידית שחורי.
אדרי הוא יו"ר אגודת הידידים של עמותת "אור למשפחות" לתמיכה בהורים שכולים.
ב-2019 זכה בפרס עמית כבוד של מוזיאון ישראל בירושלים עבור "תרומתו לתעשיית הסרטים המקומית והקולנוע הישראלי".

פעילותו הקולנועית

אדרי עם שותפים הפיק את סדרת הטלוויזיה "זינזאנה". למרות הצלחת הסדרה, הרי שבהיבט הכספי נחלו המשקיעים כישלון כלכלי צורב. למרות זאת החליט אדרי להיכנס להפקת סרטי איכות ישראליים. הוא הפיק יחד עם המפיק דודי זילבר וחברת "מטרו תקשורת" את "סימה וקנין מכשפה", ואחריו את "ללכת על המים" ו"סוף העולם שמאלה", שהגיע לצפיית שיא של כ-450,000 צופים, ובכך הפך לסרט הישראלי הנצפה ביותר מאז שנות השמונים. על סרט זה אמר אדרי:
... אמרתי לאחי ליאון: לא ייתכן שסרט כזה לא יהיה שלאגר....שכנעתי את הבנקאים שלי שמאוד לא האמינו. הם אמרו לי:'את מי מעניין סרט על מרוקאים והודים, ועוד בדימונה בשנות השישים?...אמרתי להם: 'זה עלי'.
אדרי היה שותף גם להפקת סרטים אחרים, כ"אהבה קולומביאנית", "אביבה אהובתי", "הבועה" ו"בופור". במאי בופור, יוסף סידר, אמר עליו כי: "מה שחסר בתעשיית הקולנוע שלנו זו התלהבות, רצון, צורך להצליח, זוהר. אדרי הוא מפיק כמו שמפיק צריך להיות. הוא גרנדיוזי, הוא לארג' והוא גדול מהחיים, וזה מה שהתעשייה הזו הייתה צריכה."
אדרי היה שותף להפקת סרט הקומדיה "זוהי סדום" בשיתוף עם ארץ נהדרת. בשנת 2011 זכה בשיתוף פעולה יחד עם סידר במספר פסטיבלים בישראל ומחוצה לה על סרטו "הערת שוליים".
אדרי תיכנן להפיק גם את סרט ההמשך ל"גבעת חלפון אינה עונה", והשקיע חצי מיליון שקלים בתסריט, אך מותו של ישראל פוליאקוב ב-2007 שם קץ לתוכניותיו.
הפיק את הסרט "לצוד פילים", ועשרות סרטים נוספים, בדגש על היצירה הישראלית, שבו אדרי היום נחשב למפיק, והמפיץ המרכזי של סרטים אלו.